text: Videohilsen: Farvel og på gensyn til storkene
  04 september 2014 kl. 12.54
  Storkefamilien i Smedager er fløjet sydpå. Natten til torsdag stod reden tom for første gang siden foråret.
  Der er dog gode chancer for, at storkeforældrene, Tommy og Annika, vender tilbage næste år. Det fortæller formanden for storkene.dk, Jess Frederiksen:
  - Jeg er helt sikker på, at de kommer tilbage, hvis der ikke ligefrem sker en ulykke, siger Jess Frederiksen til TV SYD.
  Til gengæld ser flyveturen mere barsk ud for de tre unger. Normalt dør en tredjedel af alle storkeunger på deres første træk. Det skyldes især højspændingsledninger, vindmøller og intensiv jagt i mellemøsten.
  Jess Frederiksen glæder sig dog over det, han betegner som et generelt godt storkeår i Europa.
  - Der er kommet mange nye unger i hele Europa, så det tegner godt for de næste par år, forklarer Jess Frederiksen.
  Med storkenes afsked, siger vi samtidig farvel og tak for denne gang til storkene på TV SYDs hjemmeside og 24-timers kanalen TV SYD+, hvor vi hele foråret og sommeren har fulgt storkene med webcam i samarbejde med storkene.dk.
  Her er en lille videohilsen med på vejen med underholdende klip fra det seneste halve år (Varighed: 1:08 min.)
  
  Fra Facebook:
  
  